Πύργος Πειραιά

Ο Πύργος Πειραιά ή Εμποροναυτιλιακό Κέντρο Πειραιά είναι κτίριο ύψους 84 μέτρων το οποίο βρίσκεται στον Πειραιά. Είναι το δεύτερο ψηλότερο κτίριο στην Ελλάδα, μετά τον παρόμοιας αρχιτεκτονικής Πύργο Αθηνών. Η κατασκευή του κτιρίου άρχισε το 1972 σε σχέδια Ιωάννη Βικέλα, Δημοσθένη Μολφέση και του Αλέξανδρου Λοΐζου. Ο σκελετός του κτιρίου ολοκληρώθηκε το 1974 και το 1983 επενδύθηκε εξωτερικά με γυαλί και μεταλλικά ελάσματα. Από το κτίριο αξιοποιήθηκαν μόνο οι τρεις κάτω όροφοι και το υπόλοιπο έμεινε κενό. Το 2021 ξεκίνησε η ανακατασκευή του πύργου, η οποία ολοκληρώθηκε το 2023. Ο πύργος εγκαινιάστηκε επισήμως στις 4 Ιουνίου 2024. Διαθέτει 24 ορόφους και δύο υπόγεια, με συνολική δομημένη επιφάνεια 34.623 τετραγωνικά μέτρα.

 Ιστορικό 
Ο Πύργος των Αθηνών κατασκευάστηκε σε μια περίοδο κατά την οποία ο νόμος για το περιορισμό του ύψους των κτιρίων στην Ελλάδα άρθηκε με το νόμο 395/68 «Περί του ύψους των οικοδομών και ελευθέρας δομήσεως» και δόθηκε το ελεύθερο στα κτίρια να διατάσσονται με οποιοδήποτε τρόπο μέσα στο οικόπεδο για να εξασφαλίζεται ο καλύτερος φωτισμός και αερισμός. Εκείνη την εποχή κατασκευάστηκε ο ύψους 103 μέτρων Πύργος Αθηνών, οπότε και αποφασίστηκε να κατασκευαστεί ένα αντιστοίχως ψηλό κτίριο στον Πειραιά. Στόχος ήταν να στεγάσει το Εμποροναυτιλιακό Κέντρο Πειραιά.

Η κατασκευή του πύργου Πειραιά άρχισε το 1972, επί δημαρχίας Αριστείδη Σκυλίτση, στη θέση όπου βρισκόταν το ρολόι του Πειραιά, το οποίο κατεδαφίστηκε, και η παλιά αγορά του Πειραιά. Η σχεδίαση ανατέθηκε στο αρχιτεκτονικό γραφείο του Αλέξανδρου Λοΐζου, το συνεργάστηκε με τον Ιωάννη Βικέλα, αρχιτέκτονα του Πύργου Αθηνών, και τον Δημοσθένη Μολφέση. Ο σκελετός του κτιρίου ολοκληρώθηκε το 1974. Την περίοδο 1979-82 λειτούργησαν τα πρώτα καταστήματα στο ισόγειο του πύργου, όμως η επένδυση των προσόψεων με γυαλί και μεταλλικά ελάσματα ολοκληρώθηκε το 1983, με τον κυρίως όγκο του κτιρίου να παραμένει εσωτερικά ημιτελής. Αξιοποιήθηκαν μόνο οι τρεις πρώτοι όροφοι του κτιρίου, για καταστήματα, γραφεία και εκπαιδευτήρια. Το 1999 στο ισόγειο του πύργου λειτουργούσαν καταστήματα, στον πρώτο όροφο βρίσκονταν αποθήκες και στον δεύτερο στεγαζόταν η Ράλλειος Σχολή και η Δημοτική Επιχείρηση Προβολής και Επικοινωνίας Πειραιά (ΔΕΠΕΠ).

Το 1997-98 πραγματοποιήθηκε δημόσιος διεθνής πλειοδοτικός διαγωνισμός με τίτλο Mελέτη – Kατασκευή αποπεράτωσης του  Εμποροναυτιλιακού Κέντρου Πειραιά με το σύστημα της αντιπαροχής και προϋπολογισμό 8 δις δραχμών και περιελάβανε την αποπεράτωση του κτιρίου, την κατασκευή υπόγειου γκαράζ και κοινόχρηστου περιβάλλοντα χώρου. Το 2001 ο πύργος πέρασε στην κατοχή του δήμου Πειραιώς και διεξήχθη νέος δημόσιος διεθνής διαγωνισμός με τίτλο Αξιοποίηση κτιρίου ΕΚΠ (Μελέτη – Κατασκευή αποπεράτωσης του Εμποροναυτιλιακού Κέντρου Πειραιά με το σύστημα που περιλαμβάνει άλλα ανταλλάγματα / παραχώρηση εκμετάλλευσης), με προϋπολογισμό ύψους 6 δις δραχμών. Τον διαγωνισμό κέρδισε η εταιρεία ΑΒΑΞ, αλλά δεν υλοποιήθηκε. Μια νέα απόπειρα εκμετάλλευσης έγινε το 2007.

Τον Μάιο του 2019 προκηρύχθηκε νέος διαγωνισμός από τον δήμαρχο Πειραιά Γιάννη Μώραλη για αποπεράτωση και αξιοποίηση του κτιρίου για 99 χρόνια έναντι οικονομικού ανταλλάγματος τουλάχιστον 900 χιλιάδων ευρώ. Τον διαγωνισμό κέρδισε ο όμιλος εταιρειών CANTΕ HOLDINGS LTD – ΠΡΟΝΤΕΑ ΑΝΩΝΥΜΗ ΕΤΑΙΡΕΙΑ ΕΠΕΝ∆ΥΣΕΩΝ ΣΕ ΑΚΙΝΗΤΗ ΠΕΡΙΟΥΣΙΑ και τις 13 Μαΐου 2020 το ελεγκτικό συνέδριο ενέκρινε την υπογραφή της σύμβασης, η οποία υπογράφηκε στις 6 Ιουλίου 2020. Το αρχιτεκτονικό γραφείο PILA κέρδισε τον διαγωνισμό για τον επανασχεδιασμό της πρόσοψης. Την πρώτη φάση των εργασιών, με προϋπολογισμό ύψους 19 εκατομμυρίων ευρώ, ανέλαβε η ΤΕΡΝΑ ΑΕ. Περιλαμβάνει την απομάκρυνση της υφιστάμενης πρόσοψης και την αντικατάστασή της με καινούρια με υαλοπετάσματα και περσίδες. Τη δεύτερη φάση εργασιών ανέλαβε επίσης η ΤΕΡΝΑ Α.Ε. με σύμβαση που υπογράφηκε στις 21 Φεβρουαρίου 2022. Η δεύτερη φάση περιλαμβάνει την αποπεράτωση των ηλεκτρομηχανικών εγκαταστάσεων του κτιρίου στους κοινόχρηστους χώρους, τα υπόγεια και τον περιβάλλοντα χώρο του κτιρίου.

Στις 8 Ιανουαρίου 2024 εγκαινιάστηκε το πρώτο κατάστημα στον ανακατασκευασθέντα Πύργο. Τα επίσημα εγκαίνια του Πύργου πραγματοποιήθηκαν στις 4 Ιουνίου 2024.

 Περιγραφή 
Ο πύργος είναι κτισμένος στο οικόπεδο που σχηματίζεται μεταξύ των οδών Ακτή Ποσειδώνος, Δημοσθένους, Τσαμαδού, Ιπποκράτους και Μακράς Στοάς. Αποτελείται από δύο υπόγεια, ένα τριώροφο χαμηλό όγκο και στη συνέχεια τον κυρίως όγκο του πύργου, με το δώμα στην κορυφή. Το ισόγειο έχει εμβαδόν 2.125 τετραγωνικά μέτρα, ο πρώτος και δεύτερος όροφος έχουν εμβαδόν 3.147 τετραγωνικά μέτρα και οι υπόλοιποι όροφοι του πύργου έχουν εμβαδόν 1.034 τετραγωνικά μέτρα, με την εξαίρεση του 20ού ορόφου, του οποίου το εμβαδόν είναι 648 τετραγωνικά μέτρα.

Μετά την αποπεράτωση του πύργου, οι πρώτοι τρεις όροφοι μαζί με τμήμα του τέταρτου ορόφου θα έχουν εμπορική χρήση, ενώ οι υπόλοιπο όροφοι θα στεγάζουν γραφεία. Στην ταράτσα του τρίτου ορόφου θα λειτουργεί εστιατόριο-μπαρ. Σε μέρους του τρίτου και τέταρτου ορόφου θα λειτουργεί γυμναστήριο. Η πρόσβαση στους ορόφους των γραφείων θα γίνεται με ανελκυστήρες ανέπαφης λειτουργίας, με την πρόσβαση στους ορόφους να γίνεται με τη χρήση καρτών. Η ταχύτητα των ανελκυστήρων θα είναι τέσσερα μέτρα το δευτερόλεπτο, η μεγαλύτερη σε κτίριο στην Ελλάδα. Στο υπόγειο θα υπάρχει χώρος στάθμευσης 44 θέσεων, με όλες να παρέχουν τη δυνατότητα φόρτισης ηλεκτρικών αυτοκινήτων.

 Δείτε επίσης 
 Πύργος Αθηνών
 Πύργος «Απόλλων»

 Παραπομπές 

κατηγορία:Κτίρια και κατασκευές στον Πειραιά
Κατηγορία:Ουρανοξύστες στην Ελλάδα